Document ID: 32008D0361

KOMISIJOS SPRENDIMAS
2008 m. gegužės 6 d.
dėl 2008 metų finansinio Bendrijos įnašo, skirto veterinarijos procedūrų kompiuterizavimui, pranešimo apie gyvūnų ligas sistemai, ryšio priemonėms ir tyrimams bei vertinimams
(2008/361/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 17 ir 20 straipsnius, 37 straipsnio 2 dalį ir 37a straipsnio 2 dalį,
kadangi:
(1)
Sprendimu 90/424/EEB nustatytos procedūros, reglamentuojančios finansinio Bendrijos įnašo skyrimą specialiosioms veterinarijos priemonėms, visų pirma gyvūnų sveikatos, gyvūnų gerovės ir maisto saugos sričių informavimo politikai, techninėms ir mokslinėms priemonėms bei kontrolei.
(2)
Sprendimo 90/424/EEB 37a straipsnio 1 dalies b punkte nustatyta, kad finansinis Bendrijos įnašas gali būti skirtas veterinarijos procedūrų, susijusių su integruotų kompiuterizuotų veterinarijos sistemų priegloba, valdymu ir priežiūra, įskaitant, kai tinka, sąsajas su nacionalinėmis duomenų bazėmis, kompiuterizavimui. Todėl, siekdama užtikrinti saugios sistemos sukūrimą ir atnaujinimą, Bendrija turėtų įnešti finansinį įnašą, skirtą 2002 m. gruodžio 30 d. Komisijos sprendimu dėl integruotos kompiuterinės veterinarijos sistemos sukūrimo (2) nustatytos integruotos kompiuterizuotos veterinarijos sistemos TRACES (Prekybos kontrolės ir ekspertizių sistema) prieglobai, valdymui ir priežiūrai.
(3)
Sprendimo 90/424/EEB 37 straipsnio 1 dalyje nustatyta, kad, siekdama sukurti vidaus rinką, Bendrija gali finansiškai paremti sistemų, skirtų gyvūnų ženklinimui ir pranešimui apie ligas pagal teisės aktus, susijusius su Bendrijos vidaus prekybos gyvais gyvūnais veterinariniais patikrinimais, įdiegimą. Todėl Bendrija, remiantis 2005 m. kovo 1 d. Komisijos sprendimu 2005/176/EB, nustatančiu šifruotą pranešimo apie gyvūnų ligas formą ir kodus pagal Tarybos direktyvą 82/894/EEB (3), turėtų įnešti finansinį įnašą, skirtą Pranešimo apie gyvūnų ligas sistemai (ADNS) atnaujinti, įskaitant reikiamus techninius patobulinimus.
(4)
Komisijos komunikate Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl Naujosios Europos Sąjungos gyvūnų sveikatos strategijos (2007-2013 m.), pagal kurią „prevencija geriau už gydymą“ (4), (toliau - Komunikatas dėl naujosios gyvūnų sveikatos strategijos) nustatyta, kad Komisija įsipareigoja gerinti vartotojų ir suinteresuotųjų subjektų informavimą.
(5)
Sprendimo 90/424/EEB 16 straipsniu nustatyta, kad Bendrija turi įnešti finansinį įnašą, skirtą gyvūnų sveikatos, gyvūnų gerovės ir gyvūninės kilmės maisto produktų saugos sričių informavimo politikai formuoti. Todėl Bendrija turėtų finansiškai paremti priemonių, kuriomis pagal Komunikatą dėl naujosios gyvūnų sveikatos strategijos siekiama gerinti vartotojų ir suinteresuotųjų subjektų informavimą apie gyvūnų sveikatą ir gyvūnų gerovę, įgyvendinimą.
(6)
Pagal Sprendimo 90/424/EEB 19 straipsnį Bendrija gali įgyvendinti arba padėti valstybėms narėms ar tarptautinėms organizacijoms įgyvendinti Bendrijos veterinarijos teisės aktams rengti ir švietimui arba mokymui veterinarijos srityje tobulinti būtinas technines ir mokslines priemones.
(7)
Vienas iš strategijoje numatytų tikslų - laipsniškas atrajotųjų elektroninės tapatybės nustatymo sistemos sukūrimas. Atsižvelgiant į tai, prieš priimant šioje srityje naujus teisės aktus, būtina atlikti su galvijų tapatybės nustatymu elektroniniu būdu susijusių sąnaudų ir naudos bei išlaidų veiksmingumo analizę. Siekiant stiprinti Bendrijos etaloninių laboratorijų vaidmenį, reikėtų atlikti jų veiklos ir rezultatų vertinimą. Remiantis šiais tyrimais ir vertinimo rezultatais, prireikus bus atlikta šios srities teisės aktų peržiūra. Todėl Bendrija turėtų įnešti finansinį įnašą, skirtą maisto saugos, gyvūnų sveikatos ir gerovės bei zootechnikos sričių tyrimams ir vertinimams. Reikėtų nustatyti, kokia didžiausia suma turi būti tam skirta. 2008 m. turi būti paskelbti kvietimai dalyvauti konkurse maisto saugos, gyvūnų sveikatos ir gerovės bei zootechnikos sričių tyrimams ir vertinimams atlikti pagal specialias sutartis. Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (5), veterinarijos priemonės turi būti finansuojamos iš Europos žemės ūkio garantijų fondo. Finansinės kontrolės tikslais turi būti taikomi šio reglamento 9, 36 ir 37 straipsniai.
(8)
Bendrija įneša finansinį įnašą tik tuo atveju, jeigu veiksmai yra faktiškai įgyvendinti ir rangovai pateikė visą reikiamą informaciją.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
TRACES (Prekybos kontrolės ir ekspertizių sistema)
Sprendimu 2003/24/EB nustatytos TRACES sistemos prieglobai, valdymui ir priežiūrai skiriamo finansinio Bendrijos įnašo sumos ir tikslai:
a)
prieglobai - 1 000 000 EUR,
b)
teikiant pagalbą vartotojams būtinoms logistinėms paslaugoms įsigyti - 500 000 EUR,
c)
sistemai suderinti su teisine ir technine raida būtinos techninės priežiūros paslaugoms įsigyti - 300 000 EUR,
d)
reikiamoms duomenų apdorojimo naujovėms - 200 000 EUR,
e)
sąsajos su nacionalinėmis galvijų tapatybės nustatymo duomenų bazėmis įtaisui sukurti - 250 000 EUR.
2 straipsnis
ADNS (Pranešimo apie gyvūnų ligas sistema)
Pranešimo apie gyvūnų ligas sistemai pagal Sprendimą 2005/176/EB atnaujinti skiriamas 270 000 EUR dydžio finansinis Bendrijos įnašas.
3 straipsnis
Informavimas apie gyvūnų sveikatą ir gerovę
Informavimo priemonėms, kuriomis kompetentingoms institucijoms ir piliečiams siekiama platinti informaciją apie Bendrijos teisės aktus, priimtus dėl gyvūnų sveikatos ir gerovės, skiriamas toks finansinis Bendrijos įnašas:
a)
2 500 000 EUR gyvūnų sveikatos sričiai,
b)
150 000 EUR gyvūnų gerovės sričiai.
4 straipsnis
Tyrimai ir vertinimai
Šiems tyrimams ir vertinimams atlikti skiriamas maksimalus 300 000 EUR dydžio finansinis Bendrijos įnašas:
a)
galvijų tapatybės nustatymo elektroniniu būdu sąnaudų ir naudos analizei,
b)
gyvūnų sveikatos ir zootechnikos srityje veikiančių Bendrijos etaloninių laboratorijų vertinimui.
5 straipsnis
Asignavimai
1. 1 ir 4 straipsniuose numatyti finansiniai įnašai skiriami pagal 2008 m. Europos Bendrijų biudžeto eilutę 17 04 02 01.
2. 4 straipsnyje minėti veiksmai bus įgyvendinti sudarius dvi specialias sutartis. Šios dvi specialios sutartys bus pasirašytos 2008 m.
Priimta Briuselyje, 2008 m. gegužės 6 d.

Labels: 12
15
0
6